## Obvezatne upute OŽ-IX i OLS-VII o načinu rada biračkog odbora za provođenje izbora za zastupnike u Županijski dom Sabora Republike Hrvatske i za članove predstavničkih tijela jedinica lokalne samoupra

### NN 21/1997 (20.2.1997.), Obvezatne upute OŽ-IX i OLS-VII o načinu rada biračkog odbora za provođenje izbora za zastupnike u Županijski dom Sabora Republike Hrvatske i za članove predstavničkih tijela jedinica lokalne samoupra

# IZBORNO POVJERENSTVO REPUBLIKE HRVATSKE

Na temelju članka 31. stavka 1. točke 2. Zakona o izborima zastupnika
u Sabor Republike Hrvatske ("Narodne novine", br. 30/93 - pročišćeni tekst,
11/94, 68/95 i 108/96) i članka 29. stavka 1. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
("Narodne novine", br. 90/92, 69/95, 59/96 i 63/96) Izborno povjerenstvo
Republike Hrvatske, donosi

## **OBVEZATNE UPUTE OŽ-IX i OLS-VIII**

### **O NAČINU RADA BIRAČKOG ODBORA ZA PROVOĐENJE IZBORA ZA ZASTUPNIKE U ŽUPANIJSKI DOM SABORA REPUBLIKE HRVATSKE I ZA ČLANOVE PREDSTAVNIČKIH TIJELA JEDINICA LOKALNE SAMOUPRAVE ODNOSNO JEDINICA LOKALNE UPRAVE I SAMOUPRAVE**

1. Izbori za zastupnike u Županijski dom Sabora Republike Hrvatske i
za članove predstavničkih tijela jedinica lokalne samouprave odnosno jedinica
lokalne uprave i samouprave provodit će se **na istim biračkim mjestima
i pred istim biračkim odborima** koje za izbor članova općinskog odnosno
gradskog vijeća, Gradske skupštine Grada Zagreba i za članove županijske
skupštine imenuju općinska odnosno gradska izborna povjerenstva te Gradsko
izborno povjerenstvo Grada Zagreba (članak 32. alinea 2. i 3. i članak
33. alinea 2. Zakona o izboru članova predstavničkih tijela jedinica lokalne
samouprave i jedinica lokalne uprave i samouprave).

2. Isti birački odbor neposredno će provoditi glasovanje za zastupnike
u Županijski dom Sabora Republike Hrvatske i za članove predstavničkih
tijela općina, gradova i županija, što znači da će na svakom biračkom mjestu
biti pet glasačkih kutija:

- jedna glasačka kutija za izbor zastupnika u Županijski dom Sabora
Republike Hrvatske;

- dvije glasačke kutije za izbor članova županijske skupštine (jedna
za izbor člana koji se bira pojedinačno u izbornoj jedinici, a druga za
izbor članova na temelju kandidatskih lista);

- dvije glasačke kutije za izbor članova općinskog odnosno gradskog
vijeća (jedna za izbor člana koji se bira pojedinačno u izbornoj jedinici,
a druga za izbor članova na temelju kandidatskih lista).

3. Birački odbor dužan je, prije otvaranja biračkog mjesta, zapečatiti
svaku glasačku kutiju na mjestima na kojima se glasačka kutija otvara.

Ukoliko glasačka kutija, tijekom glasovanja bude napunjena glasačkim
listićima, tako da se putem nje ne može više glasovati, birački odbor će
zapečatiti glasačku kutiju do prebrojavanja glasova na mjestu (otvoru)
na kojem se ubacuju glasački listići.

Pečaćenje se obavlja upotrebom jemstvenika ili drugom odgovarajućom
vrpcom, te pečatnim voskom.

4. Birački odbor mora na propisanom obrascu, u zakonskom roku, sastaviti
zapisnik o radu biračkog odbora i to:

- za izbor zastupnika u Županijski dom Sabora Republike Hrvatske;

- za izbor člana županijske skupštine (za pojedinačnog kandidata);

- za izbor članova županijske skupštine (za liste kandidata);

- za izbor člana općinskog odnosno gradskog vijeća (za pojedinačnog
kandidata);

- za izbor članova općinskog odnosno gradskog vijeća (za liste kandidata).

5. Zapisnik o radu birački odbor mora predati:

- za izbor zastupnika u Županijski dom Sabora Republike Hrvatske županijskom
izbornom povjerenstvu;

- za izbor članova županijske skupštine (za pojedinačnog kandidata i
za liste kandidata) općinskom odnosno gradskom izbornom povjerenstvu;

- za izbor članova općinskih odnosno gradskih vijeća (za pojedinačnog
kandidata i za liste kandidata) općinskom odnosno gradskom povjerenstvu.

6. Točke 2., 4. i 5. ovih Obvezatnih uputa ne odnose se u cijelosti
na izbore u Gradu Zagrebu.

Birački odbori u Gradu Zagrebu provodit će glasovanje za zastupnike
u Županijski dom Sabora Republike Hrvatske i za članove Gradske skupštine
Grada Zagreba, što znači da će na području Grada Zagreba na svakom biračkom
mjestu biti tri glasačke kutije:

- jedna glasačka kutija za izbor zastupnika u Županijski dom Sabora
Republike Hrvatske;

- dvije glasačke kutije za izbor članova Gradske skupštine Grada Zagreba
(jedna za izbor člana koji se bira pojedinačno u izbornoj jedinici, a druga
za izbor članova na temelju kandidatskih lista).

7. Birački odbori na području Grada Zagreba moraju sastaviti zapisnik
o radu biračkih odbora i to:

- za izbor zastupnika u Županijski dom Sabora Republike Hrvatske;

- za izbor člana Gradske skupštine Grada Zagreba (za pojedinačnog kandidata);

- za izbor članova Gradske skupštine Grada Zagreba (za liste kandidata).

8. Zapisnik o radu birački odbori u Gradu Zagrebu moraju predati Gradskom
izbornom povjerenstvu Grada Zagreba.

Klasa: 013-01/97-01/01
Urbroj: 599-97-57
Zagreb, 18. veljače 1997.

Predsjednik
**Ivan Mrkonjić,** v. r.

Uputa, NN 21/1997-297